**TSV 5.B - HRY S LOPTOU**

**Naháňanie lopty v kruhu**

Miesto: rovná plocha

Pomôcky: 1 -2 lopty

Zameranie: loptová zručnosť, pohybová rýchlosť, orientácia

Popis hry:

Hráčov rozmiestnime (až na jedného) po obvode kruhu. Hráči majú jednu loptu, podávajú si ju hádžu, kotúľajú. Hráč vo vnútri kruhu sa snaží lopty dotknúť, alebo ju chytiť.

Pravidlá: Ak sa hráč vo vnútri kruhu dotkne alebo chytí loptu, je vystriedaný hráčom, ktorý mal loptu naposledy. Sám ide na jeho miesto.

**Vykopávaná zo stojaceho kruhu**

Pomôcky: l lopta pre 6 -10 hráčov

Miesto: rovná plocha

Zameranie : kopacia technika, obratnosť

Popis hry:

Hráči utvoria kruh tvárami do jeho stredu a držia sa za ruky. Ich počet odporúčame limitovať na 8 až 10. Jeden hráč stojí uprostred kruhu a má loptu. Na signál sa hráč stojaci uprostred snaží vykopnúť loptu mimo kruhu pomedzi nohy hráčov. Hráči, ktorí tvoria kruh, sa zúžením medzier medzi sebou a nohami snažia zabrániť preniknutiu lopty mimo kruh.

Pravidlá: Vykopnúť loptu sa môže iba po úroveň bokov hráčov. Rukami pod pásom sa lopta zastavovať nesmie. Keď sa hráčovi v strede podarí loptu vykopnúť mimo kruh, vymení si miesto s hráčom, ktorý toto umožnil, resp. spôsobil.

***Vybíjaná s dvoma loptami i zo strán***

Miesto: vymedzená plocha 6x12 až 9x18 m

Pomôcky: 2 lopty

Zameranie: chytanie, hádzanie na cieľ, obratnosť, spolupráca, herné myslenie

Popis hry:

Ako pri vybíjanej s dvoma loptami, každé družstvo má jednu loptu. Po otvorení hry si musí každé družstvo s kapitánom aspoň dvakrát za sebou bez prerušenia prehodiť loptu, potom môže ktorýkoľvek člen družstva vybiť súpera zásahom od pŕs dolu. Ak chytí hráč loptu, nie je vybitý. Hráč s loptou môže byť vybitý ( i zo strany) druhou loptou. Zasiahnutý odchádza za ihrisko súpera a vybíja. Lopta, ktorou bol vybitý, zostáva jeho družstvu. Po vybití posledného člena družstva prichádza na ihrisko kapitán, ktorý má tri životy.

Pravidlá: Družstvo, ktoré má skôr vybitého kapitána, prehráva. Pravidlá sú podobné veľkej vybíjanej, ale hráči nie sú obmedzení krokmi s loptou, môžu vybíjať odkiaľkoľvek, i zo strany a mať nabité od kohokoľvek. Okrem toho sa hrá s dvoma loptam**i.**